ru en kk ky ru ru ky ky ru ru ru bg ru ru ru en hbs_cyr ru ky hu ky ru ky ky ky ky ky ky ky ky ky ky lez ky ky ky ky ky ky ky ky sah fi lv ky ru lv lv ky lv lv lv tt ky ky ky ky ky ky ky ky ky ky ky ky ky ky ru
"Айат пресс", 29.01.09 - 2-бет: •
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Ажобуз өз менен өгөйгө бөлбөс бекен?
Акүйдөн чыккан айың кептерге караганда Курманбек Бакиев жакында өз дебей, жат дебей, Өкмөт үйүндө бардык маалымат каражаттарынын өкүлдөрү үчүн орой көз чарай маалымат жыйын берет.
27-январь күнү Нарында Ж.Э. аттуу социалдык маселелерди чече турган бир айым мамрезервден деп жакыр үйбүлөлөргө бөлүнгөн 101 мүшөк унду сатып, акчасын өз чөнтөгүнө сологон жеринен кармалып, учурда кызыл шапкечендердин алдына бети кызарып отурат.
Бул саясый партия караламан эл караңгы түшүнүктө калбасын дегенби, "Саясый сабаттуулукка" деген тренингдерди аймактарда жүргүзө баштады. Буга чейин НДИ, МРИ эларалык уюмдардын колдоосуна таянып Талас, Нарын, Ысык-Көл жана Чүй өрөөндөрүндө партиянын жер-жерлердеги активисттери жана лидерлеринин демилгеси менен карапайым элдин арасында түшүндүрүү иштерин жүргүзүп келишкен. Бирок тренинг учурунда жергиликтүү бийлик өкүлдөрү "Акшумкар" партиясындагыларга кысым көрсөтүп, атүгүл суракка алынып, "партиялык ишмердүүлүгүңөрдү токтоткула деген даңкесе майда чиновниктер көбөйдү" деп билдирди партиянын маалымат кызматы. "А бирок ошол эле учурда "Акжол" партиясы мамлекеттик имараттарда эле өз жыйындарын коркуп-үркпөй, кысымга кабылбай өткөрүп келатканы атпай-журтка дайын" деп кошумчалайт шумкарлар.
Кыргызды кулга саткандарды эмне кылсак?
ИИМдин маалымат кызматы адам саткан эки шылуун кармалганын кабарлады. Бирөөсү 2008-жылы жаз менен күздө Казакстанга Кыргызстандын 14 жаранын (жетөөсү аял) "жумушка орноштурам" деген убада менен алып барып сатып жибергени айтылат. Ал эми экинчиси "азырынча" үч адам саткан деген шек менен камакта сурак берүүдө. Алардын аттарын жана сүрөттөрүн тергөө иштеринен кийин жарыялайбыз.
Тулпар тушунда, күлүк күнүндө
Темир Бирназаровдун "Белгисиз маршрут" көркөм фильмин Маданият жана маалымат министрлиги 2008-жылдын эң мыкты кинотасмасы деп белгиледи. Калыстар курамындагы адистердин айтымында аталган фильм актуалдуу социалдык көйгөйдү юмор формасында көпчүлүккө жеткиликтүү деңгээлде чагылдыргандыгы өзгөчө белгиленди. О.э. жогорку чеберчиликте тартылгандыгы үчүн дүйнөлүк деңгээлдеги кино сынактарда эң алдыңкы байгелүү орундарды алганы да кыргыз кино өнөрүнүн зоболосун бийиктеткени сыймыктандырат.
Бергендин алмагы, жегендин кусмайы…
28-январда Курманбек Бакиев Россия федерациясынын өкмөт башчысынын орун басары Игорь Сечин жана энергетика министри Сергей Шматко менен расмий жолугушуп, "кеңешип кескен бармак оорубайт" демекчи өкмөт аралык келишимдин шартын макулдашууга отурушту. Россия бул келишим негизинде Кыргызстанга 150 млн. долларды грант түрүндө, 300 млн. долларды 0,75 пайыз менен жеңилдетилгин кредит катары 40 жылга бермекчи. О.э. эгер кыргыз тарап Раззаков көчөсүндөгү "Дастан" ишканасынын 48 пайыз акциясын бир боорлорго берсе алар 180 млн. сомдук тышкы карызыбызды сразум кечмек болду. "Камбарата-1" ГЭсине 1,7млрд. доолар сарптай турган россиялык инвесторлорду тартуу жагы да талкууланды.
Эки доочу бир келсе…
Камырабай "эртең, бүгүн" деген адатыбыз бар эмеспи, колдонгон жарык акысын төлөгөндүн ордуна колко кылып да ийебиз. Бишкекте бир күндө 60 коммерциялык абоненттин жарыгы жалп өчүрүлдү. Карыздары кокодон имиш, ызы-чуу түшүп жатып калышты. Ага кафе, сауна, мейманкана, СТО ж.б. кирет. "Кыргызстан" басма үйү - "Түндүкэлектрого" 30 миң сом, ТСЖ "Достук" - 305 миң сом, "Ак-Өргө" жаңы конушундагы жаңы мечит 6 айда 61 миң сом карызга баткан. Айтор, санай берсең беш манжа түткүдөй эмес. Бишкекте абоненттер жарыкка 240 млн. сом карыз болсо анын 54 млн. сому чарбачылык объектилер. Борбордо күнүгө карызы үчүн 700 дөн ашуун абонент өчүрүлүүдө.
Жаңы жылдан кийин өкмөт бизнестин битин сыгып, бильярд, сауна, мончо, казино, акча алмаштыруу жайлары менен байыгандардын патентин көтөрүп койду эле байкуштар чачын жулуп, буркурап боздоп жиберишти. Анан кой дештиби, ар бирине бирдей суммага токтолушту. Мындан ары бааны карап, эсиңизге жадыбалдай жаттап, саунаңыздын эшигине чаптап алыңыз.
Акча алмаштыруу жайлары; Л.Толстой, С.Ибраимов, М. Фрунзе, Эркиндик гүлзарына жакын районундогулар айына 15 миң сом патент төлөйт.
Скрябин, Минин, Сүйүнбаев, Жукеев-Пудовкин, Жибек жолу, Ала-Арча суусунун тегереги жана темир жол - 12 миң сом.
Ахунбаев, Шота Руставели, Күренкеев, Аламүдүн суусунун жээги, "Дордой" базары -10 миң сом . Бишкектин калган майда-чүйдө, айтор киши оңой менен басып барбаган жерлеринде патент баасы 6 миң сомду түздү.
Сауналар: Жалпы аянты 150 квадрат метрди түзүп, саатына 300 сом турса, патент 7,5 миң сом.
Саатына 301-800 сом - 10 миң сом
801-1,5 миң сом - 15 миң сом
1,6 - 2 миң сом - 30 миң сом
V.I.P. сауналар 35 миңден 50 миң сомго чейин
Мончо: 100 сом турса 2 миң сом
101-300 сом - 5 миң сом
301-400 сом - 10 миң сом
Бильярд: саатына 50 сом болсо патент Бишкекте 1,5 миң сом, аймактарда 600 сом
51-100 сом - 3 миң - 1,5 миң сом
101-200 сом - 5 миң - 2 миң сом
201-300 сом - 7 миң - 2,5 миң сом
301-500 сом - 10 миң - 4 миң сом
Дискотека, оюн автоматтары, авто коюуучу жайлар мурдагыдай 100 миң сом төлөмөкчү.
Казинодо бир оюн столдоруна патентти 300 миң сомго көтөрдү эле бечара казино ээлери 75 миң сомго түшүргүлө деп "бунт" чыгарып ийишти. Премьер-министр "жабылса жабылышсын, мамлекет көп жылдар бою казинолорго тийишкен эмес, эми алар да тапкандарынан пенсионерлер менен бөлүшсүн" деди. Азырынча казино боюнча суроо ачык бойдон турат. Бирок, казино ээлери кимдир бирөөлөрдүн сол чөнтөгүн кампайта койсо бул маселе алеки саатта чечилип, аз акча төлөп, көп пайдага туйтуна беришмекчи.
Бир учук жип олжо.
Олжолуу болом деп оолуккан Рамил
"Айат пресс" газетасынын №3 (6) санындагы сканворддун жообун биринчилерден болуп туура толтуруп келген окурманыбыз Рамил Сулайманович Абдиев келип байгеге коюлган фенди алып кетти.
- Рамил, кай жерликсиң, окуйсуңбу же иштейсиңби?
- Таластын Кара-Буура районунанмын, учурда Бишкекте жогорку окуу жайлардын биринде окуйм.
- Сканвордду өзүң толтурдуңбу же жардам бергендер болдубу?
- Сабактан үйгө барсам эжем гезитти сатып келип, сканворд толтуруп олтуруптур. Мен да кошулуп жоопторун табыштым. Анан туура болуш керек деп редакцияңыздарга келгем. Байгеге ээ болуп калбадымбы. Сиздерге рахмат.
Көз Сырга Жапар кызыныкы,
Гезитибиздин "Тапкан тапалак" рубиркасында ырчы Сырга Жапар кызынын көзүн табышмак катканбыз. Редакцияга телефон чалуулар көп болгону менен Манас кызы Жайнагүл туура жообу менен бутага тийип, гезитибиздин 100 сом байгесин алып кетти.